Anne Valentina Berthelsen (SF), 2025-05-13:
Tak for ordet, formand.
Sikkerhedstruslen er alvorlig.
Det er der nok ikke nogen i den her sal der er i tvivl om.
Der er stadig krig i Ukraine, og der er optræk til alvorlige ting flere steder andre i verden, som også vedrører os i Danmark og i Europa.
Vores alliance inden for NATO og samarbejdet med USA står et andet sted, end det gjorde for ikke så længe siden.
Som kvindelig forsvarsordfører og som feminist må jeg derfor også sige, at det er på tide, at vi anerkender, at kvinder har lige så meget at bidrage med i forsvaret af og arbejdet med at beskytte Danmark og vores allierede, som mænd har.
Det kan selvfølgelig være, at man har tænkt, at det var for at beskytte kvinder, når vi først tager den diskussion nu i 2025, men jeg undrer mig ærlig talt over, at den først kommer, 100 år efter at kvinderne har fået stemmeret i vores demokrati, og knap 50 år efter at vi for alvor begyndt at komme ind på arbejdsmarkedet.
Vi har brug for alle mænd og kvinder i forsvaret af Danmark og vores allierede, sådan som situationen er nu.
Udvidelsen af værnepligten betyder, at der er brug for flere værnepligtige, og dermed er det også klogt, at vi med ligestilling i værnepligten udvider rekrutteringsgrundlaget.
Mange flere kvinder har i den seneste tid – i de seneste år – meldt sig som værnepligtige, og med alt det, vi gør nu for at sikre, at den udvikling fortsætter, giver vi også rigtig gode muligheder for, at frivilligprocenten fortsat kan holdes højt i årene, der kommer, på trods af behovet for flere værnepligtige samlet set.
Kvinders vilkår skal dermed selvsagt også tages meget alvorligt i Forsvaret.
Det giver sig selv.
Som det også har været oppe i debatten tidligere, handler det både om tøj og udrustning og lægefaglighed og mulighederne for barsel, men også de mere alvorlige emner.
Det er godt, at der de senere år er kommet langt større fokus på udfordringerne med seksuelle krænkelser og overgreb og en hård tone, generelt et uacceptabelt arbejdsmiljø i Forsvaret for kvinder.
Den behandling, som kvinder i dele af Forsvaret og især under værnepligten har fået, fordi nogle i Forsvaret ikke har betragtet dem som ligeværdige, bør høre fortiden til.
Derfor kan jeg også godt forstå bekymringen hos nogle af dem, som selvfølgelig påpeger, at en indførelse af ligestilling af værnepligten måske er for utidig, fordi der stadig er store problemer i Forsvaret, kvinders behandling taget i betragtning.
Men som jeg har noteret mig i min dialog med organisationer og andre aktører, som har stor viden om ligestillingsproblemerne i Forsvaret, er et af de absolut mest effektive midler til at få brugt med problemet på, at lade kvinder indtræde i Forsvaret på lige vilkår med mænd, så ingen kan tillade sig at sige eller mene, at kvinder bidrager med mindre og dermed er mindre værd end mænd i Forsvaret.
Det betyder ikke, at vi ikke skal gøre mere og andet end det, vi allerede har gjort.
Vi i SF har jo bl.a. kæmpet for, at aktører som Kvindelige Veteraner og KVINFO, men også fagforeningerne og Værnepligtsrådet, er kommet ind i et forum, hvor de er med til at monitorere værnepligten og ligestillingen i Forsvaret generelt, ligesom vi også har sørget for bedre vilkår for kvinder, der står frem med historier om seksuelle krænkelser og overgreb.
Nogle af dem, der har været bekymrede over, om vi nu kommer til at sende deres sønner og døtre, der er værnepligtige, i krig, bliver jeg også nødt til at berolige.
Der er stadig ikke nogen direkte militær trussel mod Danmark.
Det har ministeren selv for nylig gentaget.
Det betyder også, at der fortsat er behov for først og fremmest professionelle soldater, når vi sender folk ud i verden for at kæmpe for Danmark og vores allierede.
Men i og med at sikkerhedstrussel er så alvorlig, som den er, og en del af alvoren derfor også bliver nødt til at være, at vi får flere værnepligtige, både mænd og kvinder, så er det på tide, at vi udvider grunduddannelsen i Forsvaret til også at inkludere det køn, jeg har.
Med de ord kan SF støtte lovforslaget.